**Slovenskí Napoleoni a Judáši.**

Slovenská politická scéna ani počas leta nie je poznačená uhorkovou sezónou. Opozícia a niektoré mimoparlamentné strany, ktoré sami seba vymedzujú do opozície riešia už dnes personálne zloženie budúcej vlády. Nepochybujú, že vyhrajú voľby, ktoré budú zhruba o 9 mesiacov a tak sa nám vyrojil doslova kŕdeľ budúcich premiérov: Beblavý, Truban, Kiska, Sulík, Hlina, aj Matovič si trúfol... A všetci sa na to cítia, cítia sa vyvolení aj povolaní. A každý by bol ten najlepší, taký, aký tu ešte nebol. Geniálnych premiérov máme pre celú V4 a blízke okolie. Beblavý sa najnovšie uskromnil, stačí mu post ministra financií. Bábkoherečka Remišová má byť ministrom vnútra. Takto to vyzerá, keď si nuly namýšľajú, že sú veľké čísla! Nedostatok sebareflexie a velikášstvo. Máme asi najväčší počet Napoleonov na kilometer štvorcový.

Znepokojujúci je ale fakt, že mnohí z nich, potenciálni premiéri, ministri a poslanci z radov opozície, prešli rôznymi študijnými pobytmi v USA. Aj v týchto dňoch sme sa dozvedeli o prítomnosti Beblavého a slečny Farskej v American Enterprise Institute. Kto to týmto ľuďom platí a prečo? Kto na tieto pobyty vyberá práve týchto ľudí? Na základe akých kritérií? Čím sú potom tieto osoby zaviazané svojim štedrým sponzorom? Mikuláš bol len jeden, každý donor žiada protislužbu, alebo protihodnotu! Bude o pár rokov slečna Farská kandidátkou na post slovenskej premiérky? Nemožno sa uspokojiť s odpoveďou, že sú to súkromné nadácie, sponzori a mimovládne organizácie, ktoré postupujú podľa svojich kritérií a svojich vnútorných režimov a že to je ich vec, ako nakladajú so svojimi peniazmi. Ľudia, u nich preškolení, zásadným spôsobom zasahujú do slovenského verejného a politického života, preto sú povinní slovenskej verejnosti vysvetliť všetky okolnosti, súvislosti a podmienky za akých sa na tieto pobyty dostali! Najmä však musia povedať, aké záväzky na týchto pobytoch prijali! Slovenský občan-volič to potrebuje vedieť skôr, ako sa rozhodne za volebnou plentou, či im dá hlas! Mimochodom, prvý človek, ktorý dostal sponzoring od mimovládnej organizáciie, bol Judáš Iškariotský.

Dr. Štefan Paulov, Nitra.